CELEX: 32021R1904
Language: hr
Date: 2021-10-29 00:00:00
Title: Provedbena uredba Komisije (EU) 2021/1904 оd 29. listopada 2021. o utvrđivanju izgleda zajedničkog logotipa za promet na malo veterinarsko-medicinskih proizvoda na daljinu (Tekst značajan za EGP)

3.11.2021   
               
               
                  HR
               
               
                  Službeni list Europske unije
               
               
                  L 387/133
               
            
         PROVEDBENA UREDBA KOMISIJE (EU) 2021/1904
         оd 29. listopada 2021.
         o utvrđivanju izgleda zajedničkog logotipa za promet na malo veterinarsko-medicinskih proizvoda na daljinu
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) 2019/6 Europskog parlamenta i Vijeća od 11. prosinca 2018. o veterinarsko-medicinskim proizvodima i stavljanju izvan snage Direktive 2001/82/EZ (1), a posebno njezin članak 104. stavak 7.,
         budući da:
         
                     (1)
                  
                  
                     Osobe koje imaju odobrenje za opskrbu veterinarsko-medicinskim proizvodima u skladu s člankom 103. Uredbe (EU) 2019/6 mogu nuditi takve proizvode na prodaju na daljinu pod određenim uvjetima. Potrebno je utvrditi zajednički logotip, koji uključuje poveznicu na popis nadležnog tijela relevantne države članice na kojem su navedeni trgovci na malo kojima je dopušteno nuditi veterinarsko-medicinske proizvode na prodaju na daljinu, kako bi se javnosti pomoglo u prepoznavanju internetskih stranica koje imaju zakonsko pravo nuditi takve proizvode na prodaju na daljinu.
                  
               
                     (2)
                  
                  
                     Zajednički logotip za opskrbu veterinarsko-medicinskim proizvodima na daljinu mora imati određeni grafički izgled i uključivati poveznicu na popis trgovaca na malo kojima je dopušteno nuditi veterinarsko-medicinske proizvode na prodaju na daljinu na internetskim stranicama nadležnog tijela relevantne države članice.
                  
               
                     (3)
                  
                  
                     U skladu s većinom mišljenja država članica iznesenih na sastanku Stalnog odbora za veterinarsko-medicinske proizvode održanom 2. prosinca 2019. i ciljanim savjetovanjem s dionicima putem e-pošte 26. studenoga 2019., zajednički logotip trebao bi biti oblikovan po modelu istovrsnog logotipa za lijekove za humanu uporabu (2). Taj se logotip pokazao djelotvornim u praksi jer javnosti omogućuje da provjeri ima li trgovac na malo zakonsko pravo prodavati lijekove na internetu. Kako bi se novi logotip grafički razlikovao od postojećeg logotipa za lijekove za humanu uporabu, trebalo bi upotrijebiti drukčiju boju i dodati slova „vet” kao oznaku veterinarske uporabe.
                  
               
                     (4)
                  
                  
                     Ova bi se Uredba trebala primjenjivati od 28. siječnja 2022. u skladu s člankom 153. stavkom 1. Uredbe (EU) 2019/6.
                  
               
                     (5)
                  
                  
                     Mjere predviđene ovom Uredbom u skladu su s mišljenjem Stalnog odbora za veterinarsko-medicinske proizvode,
                  
               DONIJELA JE OVU UREDBU:
         
            Članak 1.
            Izgled zajedničkog logotipa iz članka 104. stavka 6. Uredbe (EU) 2019/6 u skladu je s modelom utvrđenim u Prilogu.
         
         
            Članak 2.
            Ova Uredba stupa na snagu dvadesetog dana od dana objave u Službenom listu Europske unije.
            Primjenjuje se od 28. siječnja 2022.
         
         
            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 29. listopada 2021.
            
               
                  Za Komisiju
               
               
                  Predsjednica
               
               Ursula VON DER LEYEN
            
         
         
            (1)  SL L 4, 7.1.2019., str. 43.
         
         
            (2)  Provedbena uredba Komisije (EU) br. 699/2014 оd 24. lipnja 2014. o izgledu zajedničkog logotipa za identifikaciju osoba koje javnosti nude lijekove na prodaju na daljinu i tehničkim, elektroničkim i kriptografskim zahtjevima za provjeru njegove autentičnosti (SL L 184, 25.6.2014., str. 5.).
      
      
         
            PRILOG
            
                        (1)
                     
                     
                        Model zajedničkog logotipa iz članka 1. jest sljedeći:
                        
                  
                        (2)
                     
                     
                        Referentne boje jesu:
                        PANTONE 647 CMYK 88/50/12/0 RGB 63/107/162; PANTONE 2925 CMYK 78/28/0/0 RGB 78/138/224; PANTONE 2905 CMYK 45/10/0/0 RGB 159/195/239; PANTONE 421 CMYK 13/11/8/26 RGB 204/204/204.
                     
                  
                        (3)
                     
                     
                        U bijeli pravokutnik u središnjem dijelu (na lijevoj strani) zajedničkog logotipa umeće se nacionalna zastava države članice u kojoj trgovac na malo koji s pomoću usluga informacijskog društva opskrbljuje javnost na daljinu veterinarsko-medicinskim proizvodima ima poslovni nastan.
                     
                  
                        (4)
                     
                     
                        Jezik teksta u zajedničkom logotipu određuje država članica u kojoj trgovac na malo koji s pomoću usluga informacijskog društva opskrbljuje javnost na daljinu veterinarsko-medicinskim proizvodima ima poslovni nastan.
                     
                  
                        (5)
                     
                     
                        Širina zajedničkog logotipa iznosi najmanje 90 piksela.
                     
                  
                        (6)
                     
                     
                        Zajednički logotip je statičan.
                     
                  
                        (7)
                     
                     
                        Ako se logotip upotrebljava na obojenoj pozadini, što otežava njegovo raspoznavanje, može ga se obrubiti crtom za razgraničavanje kako bi se povećao kontrast u odnosu na pozadinsku boju.
                        
                  
                        (8)
                     
                     
                        Poveznica iz članka 104. stavka 5. točke (c) Uredbe (EU) 2019/6 između internetske stranice trgovca na malo koji ima dopuštenje za opskrbu javnosti na daljinu veterinarsko-medicinskim proizvodima s pomoću usluga informacijskog društva i internetskih stranica na kojima se nalazi nacionalni popis iz članka 104. stavka 8. točke (c) te uredbe mora biti nepromjenjiva i recipročna.